У першай палове 1850-х гадоў Кандрат Ільіч ужо жыве ў Пецярбургу. За прадстаўлены Савету Акадэміі мастацваў напісаны з натуры партрэт обер-свяшчэнніка арміі і флатоў Кутневіча ў 1855 годзе атрымлівае званне акадэміка жывапісу, а крыху пазней і сам становіцца членам Савета Акадэміі мастацваў. Можна думаць, аднак, што праца ў паўночнай сталіцы, негледзячы на атрыманыя там высокія званні, не прынесла Карсаліну ні задавальнення, ні спраўдзіла яго надзей. Наўрад ці ён быў сваім сярод тытулаваных акадэмікаў. У іх вачах Карсалін відаць так і заставаўся самавучкам, меўшым за плячыма толькі двухгадовую вучобу ў якасці вольнаслухача.